Už tradične sa v tomto jarnom období v Makovického dome v Žiline otvára výstava hýriaca farbami. A nebolo to inak ani v prvý aprílový deň. Výstavné priestory oživili obrazy neprofesionálnych výtvarných umelcov žilinského regiónu, ktorí sa zúčastnili výtvarnej súťaže pod názvom Tvorba – Výtvarné spektrum.
Už 53 rokov v tejto celoslovenskej postupovej súťaži predstavujú porotám i verejnosti umelci svoje najnovšie výtvarné práce. V tomto ročníku súťažilo 52 výtvarníkov a odborná porota zložená z akademických maliarov – Stano Lajda, Andrej Mazúr a Daniela Krajčová – hodnotila 141 prác. Súťaže sa mohli zúčastniť všetci, ktorí radi maľujú – neprofesionálni výtvarníci vo veku od 15 rokov.
Najstarším výtvarníkom v tejto súťaži bol Žilinčan Vladimír Kaláb, dlhoročný člen klubu neprofesionálnych výtvarníkov pri Krajskom kultúrnom stredisku v Žiline, ktorý v týchto dňoch oslávil krásne jubileum – 90 rokov. "Je to človek, ktorý presne vystihuje hodnoty ľudské i výtvarné, pre ktoré i my, lektori, sem radi chodíme a tešíme sa na každé stretnutie. Nehľadá avantgardné cesty, ale každý raz prekvapí neobvyklým zátiším, farebným videním, maliarskym či kresliarskym posunom. Práve cez jeho prosté námety nám ukazuje svoju vnútornú krásu a čistotu", povedal o pánovi Kalábovi na vernisáži porotca a dlhoročný lektor klubu Stano Lajda.
Aj ostatných súťažiacich autorov povzbudzoval slovami: "Veľmi nás, porotcov, potešilo, že úroveň vašich diel sa tradične posúva k stále vyššej kvalite. Aj množstvo prác v súťaži je zrkadlom toho, že umenie nie je na odstrel, že má stále veľa stúpencov aj v tejto uponáhľanej dobe. Z vašich diel cítiť radosť z tvorby, slobodu prejavu, otvorenosť, nebojácnosť, vašu osobnosť a najmä osobitosť. Pre porotcov bolo veľmi náročné vyberať a oceňovať len niektoré," dodáva Stano Lajda.
A tu je verdikt poroty, výsledky regionálnej výtvarnej súťaže Tvorba 2016:
V kategórii A, v ktorej súťažilo 9 autorov vo veku od 15 do 25 rokov, porota udelila 1. miesto Michaele Krkoškovej z Čadce, druhé Patrícii Škrobianovej zo Žiliny a tretie Gabriele Gažovej tiež zo Žiliny. Čestné uznanie si odniesla Natália Hatiarová zo Žiliny a Andrea Štrkáčová z CSS TAU Turie.
V kategórii B súťažilo 19 autorov vo veku od 25 do 60 rokov. V nej získala prvé miesto Žilinčanka Eva Mikovčáková, druhé Janka Čečková z Rosiny, tretie Zuzana Tomaníková zo Stránskeho, čestné uznanie Štefan Valica zo Strečna a Katarína Kačicová z Mojša.
V kategórii C súťažilo 19 autorov nad 60 rokov. Porota ocenila Žilinčanov – Alene Adámkovej udelila prvé miesto, druhé Irene Bohunickej, tretie Vladimírovi Kalábovi a čestné uznanie Márii Chomistekovej, Mariane Horečnej a Marte Martonovej.
Do kategórie D sú zaradení autori nad 15 rokov špecifického výtvarného prejavu. V nej bola najúspešnejšia Fany Ďubeková zo Žiliny, druhý Juraj Blaho z Rajca a na treťom mieste skončila Jarmila Mojčáková zo Žiliny. Čestné uznanie si odniesli Žilinčania Eva Tichavská a Jozef Mihálik. Všetky ocenené práce postupujú na krajskú súťaž, ktorá bude v máji v Čadci.
Autor: Anna Lovritšová/manažérka kultúry KrKS v Žiline
Foto: Krajské kultúrne stredisko v Žiline